runetrust/blame-folketinget-dk huggingface dataset:
Sophie Løhde (V), 2023-12-01:
Tak for det.
Tak for debatten her i dag om et rigtig vigtigt emne, nemlig svær overvægt, der er et alvorligt folkesundhedsproblem – et problem, som ikke bare i Danmark, men i store dele af hele den vestlige verden, kommer til at vokse sig større i de kommende år, og en udvikling, der i stigende grad også kommer til at udfordre vores sundhedsvæsen.
Det er i særlig grad ikke mindst et problem for dem, som det hele i sidste ende handler om, nemlig borgere, som oplever ikke at kunne få den tilstrækkelige hjælp til deres ønskede vægttab.
Det er et område, som er forbundet med stor stigmatisering, hvad flere ordførere også har været inde på.
Jeg tror også, belært af debatten her i dag, at vi skal passe på med at sætte lighedstegn mellem svær overvægt og psykiske lidelser.
Der er mange nuancer, og det er også et komplekst område.
Jeg bemærkede, at der var en ordfører, der nævnte, at det her var et område, som der er en stor berøringsangst over for.
Det må jeg bare sige at der ikke er for regeringen.
Regeringen vil både styrke forebyggelsesindsatsen, og vi vil gerne sikre, at mennesker med svær overvægt kan få bedre hjælp til et varigt vægttab.
Vi har som regering det klare mål og ønske, at flere får adgang til forebyggelse og behandling af svær overvægt.
I regeringen er vi derfor også i gang med at identificere og igangsætte egnede tiltag til at kunne sikre det.
I det arbejde vil vi selvfølgelig også afsøge nye medicinske muligheder.
Der er ikke nogen tvivl om, at det her også er et område med enormt stor ulighed, i forhold til hvilke borgere der har svær overvægt, i forhold til en økonomisk ulighed, og også i forhold til hvem der har mulighed for og i hvilket omfang at benytte sig af vægttabsmedicin.
Det er også derfor, jeg synes, at det er vigtigt, at vi i forhold til at sikre hjælpen til at opnå et varigt vægttab, selvfølgelig også overvejer spørgsmålet om, om nye medicinske muligheder skal gøres mere tilgængelige.
Jeg var i min besvarelse af forespørgslen også inde på den ansøgning, der i øjeblikket ligger hos Lægemiddelstyrelsen i forhold til spørgsmålet om risikodeling.
Jeg er glad for, at flere af jer fra Folketingets partier i dag også har givet jeres opbakning til det arbejde, som regeringen har sat i gang for både at styrke forebyggelsesindsatsen, men også at sikre i det hele taget, at mennesker med svær overvægt kan få en bedre hjælp til et varigt vægttab.
Så tak for debatten her i dag.
Hvis ordføreren spørger, om vi skal gøre noget mere og noget andet,
er svaret ja.
Det vil jeg gerne give et et hundrede og ti procent positivt tilsagn om her i dag.
Og jeg er helt enig i, at der er sket utrolig meget.
Jeg nævnte nu her bl.a. den ansøgning omkring risikodeling, som der foreligger på nuværende tidspunkt, men jeg nævnte jo sådan set også i min besvarelse, at der allerede i dag for de patienter, som er henvist til kirurgisk behandling af svær overvægt, og som ikke kan opereres på grund af en anden sygdom, er mulighed for på visse sygehuse – Amager Hospital og Hvidovre Hospital – at få vederlagsfri vægttabsmedicin.
Stinus Lindgreen (RV), 2023-12-01:
Nu kom ministeren mig lidt i forkøbet, for det er jo netop, fordi jeg har hørt både ministerens og regeringens ønske om at gøre noget på det her område, at jeg synes, det virkede oplagt at kigge på netop de retningslinjer, vi har.
For det er en del år siden, man har opdateret dem, og som sagt er der jo sket meget – bare den medicinske behandling, vi kan give i dag, kunne man ikke give dengang.
Så derfor er mit spørgsmål, om ikke det ville være relevant, set i lyset af regeringsgrundlaget og regeringens fokus på netop overvægt, at se på, om vi burde gøre noget mere og andet på det her område.
Sophie Løhde (V), 2023-12-01:
Det er et arbejde og et spørgsmål, som Sundhedsstyrelsen jo løbende overvejer og ser på.
Det er klart, at i den diskussion er der også et prioriteringshensyn, for der er, tror jeg, sådan et konstant ønske om, at man skal genbesøge og udvælge nye eller opdatere de kliniske retningslinjer inden for en række områder, og der synes jeg, det er væsentligt og vigtigt, at Sundhedsstyrelsen overvejer en prioritering, i forhold til hvad der kan lade sig gøre, både på den korte bane, og hvad der skal iværksættes på den lidt længere bane.
Med det her er et område, der har vores store fokus, og det er også derfor, jeg tilkendegiver, at vi fra regeringens side kommer til at præsentere en række initiativer til at sikre, at vi også kan opnå det, vi har tilkendegivet med regeringsgrundlaget, nemlig at styrke forebyggelsesindsatsen på det her område og samtidig også sikre, at mennesker med svær overvægt kan få en bedre hjælp til et varigt vægttab.
Stinus Lindgreen (RV), 2023-12-01:
Tak for det.
Og tak til ministeren for to, synes jeg, gode taler, som netop viser bredden i det her.
Min eneste anke er, at så vidt min hovedregning siger mig, er det netop i dag 13 og ikke 11 måneder siden, vi havde folketingsvalg.
Men mit spørgsmål går på noget af det, jeg nævnte i min ordførertale omkring de nationale kliniske retningslinjer på området.
Kunne ministeren være interesseret i at kigge på dem, måske ikke personligt, men så måske i forhold til at anmode Sundhedsstyrelsen om at genbesøge dem og se på, om der er grund til at opdatere de retningslinjer, vi har Danmark i dag?
Sophie Løhde (V), 2023-12-01:
Som jeg også var inde på i min afsluttende besvarelse her, er det her et område, hvor vi i hvert fald fra regeringens side ikke har berøringsangst.
Vi har i vores regeringsgrundlag også meget klart tilkendegivet, at vi ønsker at styrke forebyggelsesindsatsen, og at vi ønsker at sikre en bedre hjælp til mennesker med svær overvægt, for at de kan opnå et varigt vægttab.
Vi er i øjeblikket i gang med at kortlægge, identificere og overveje forskellige egnede tiltag i forhold til at sikre, at vi kan leve op til vores regeringsgrundlag, og når vi fra regeringens side er parate til at præsentere det, vil der naturligvis også være drøftelser med Folketingets partier.
Kirsten Normann Andersen (SF), 2023-12-01:
Tak for det.
Jeg føler mig i hvert fald ikke personligt ramt.
Det fyldte sådan cirka det meste af den vedtagelsestekst, som jeg selv har været med til at fremsætte.
Så jeg vil bare spørge en gang til, minister: Kunne det give mening, at ministeren indkaldte ordførerne til en drøftelse af indsatser og af regeringens overvejelser i forhold til forebyggelse og løsning af det her problem, som rigtig mange her rundt om bordet jo også anerkender?
Sophie Løhde (V), 2023-12-01:
Jeg tror måske, at de forskellige vedtagelsestekster også afspejler, at det her er et komplekst emne, og at der er mange forskellige facetter i det.
Det var også derfor, jeg understregede i min tale, at medicin ikke kan og ikke skal stå alene.
Til gengæld må jeg også, når jeg kigger ud over de vedtagelsestekster, som ikke kommer fra de tre regeringspartier, sige, at jeg måske også savner sådan lidt økonomisk realisme og økonomisk ansvarlighed i forespørgslerne og de vedtagelsestekster, som bliver fremsat her i Folketinget.
Der blev nævnt fra den foregående taler, at Dansk Folkeparti åbenbart havde foreslået, at alle med et bestemt bmi skulle have udleveret vægttabsmedicin vederlagsfrit.
Det havde jeg ikke selv bemærket, men det er klart, at foreslår man sådan noget i en valgkamp, skal man selvfølgelig også kunne finansiere det, og så er det jo også fint nok, hvis man så mener noget andet i forbindelse med forespørgslen her i dag.
I takt med at der også kommer nye data og viden om medicinens effekt, er jeg heller ikke i tvivl om, at vi kommer til at se en udvikling.
Kirsten Normann Andersen (SF), 2023-12-01:
Tak for det, og endnu en gang tak for ministerens tale.
Jeg har siddet og været forundret over de meget forskellige forslag til vedtagelse, som er blevet fremsat i dag.
Det vidner jo i virkeligheden om et kæmpestort engagement blandt sundhedsordførerne, og det er jo godt.
Det gælder bl.a. spørgsmål om ulighed i sundhed, stigning i antallet af recepter, ikke mindst i forhold til onlineklinikker, åbenhed i forhold til medicinalindustriens prisfastsættelse, kompensation af regionernes udgifter, ikke mindst forebyggelsesindsatsen og sådan set også forsøgsordningen med risikodeling, som jeg lytter mig til at ministeren i dag kan orientere os om at man vil tage i anvendelse i forhold til Wegovy.
Derfor har jeg bare et spørgsmål.
Vi har jo allerede i forbindelse med sundhedsaftalen for 2022 aftalt en målrettet indsats i forhold til børn og unge, men kunne man forestille sig, at ministeren i nær fremtid ville invitere til drøftelser om medicinudgifter og behandling af patienter med svær overvægt?
Kim Edberg Andersen (NB), 2023-12-01:
Men det tror jeg ikke der er nogen regionsrådspolitikere der benægter.
Man skal bare lige huske, at der er stor forskel på sygehusmedicin og så tilskudsmedicin, og i hvilken kasse man tager det.
Men hvis man blander tingene sammen i en pærevælling, er jeg bange for, at man kommer til at mudre et billede i stedet for at klargøre et billede, og jeg bliver jo også nødt til sige, at Region Nordjylland fik 100 mio. kr. mere i år, og det er ikke for at være sød ved sundhedsministeren eller regeringen, men vi fik faktisk tilført penge til budgettet i år.
Men det var faktisk et budget, hvor vi fik tilført flere penge end sidste år.
Runa Friis Hansen (EL), 2023-12-01:
Jeg forstår godt, hvor din tale kommer fra, men din gode kollega Susanne, som også sidder deroppe i regionsrådet, har jeg i går ved flere lejligheder talt med, fordi det, som vi netop hører fra Dansk Sygeplejeråd, bekymrer mig meget, og jeg tror ikke, at Dansk Sygeplejeråd sådan går og slynger om sig med tal.
Jeg vil godt vedkende mig, at der ikke er tale om 229 personer, der har fået en kuvert, men der er trods alt tale om, at man i Region Nordjylland står i en situation, hvor vi kan sige, at noget af problemet er, at man har haft øgede medicinudgifter.
Kim Edberg Andersen (NB), 2023-12-01:
Det er, fordi jeg som medlem af regionsrådet i Nordjylland bliver nødt til at reagere, og jeg er godt klar over, at der florerer nogle tal i pressen, og jeg er også overrasket over, hvordan de kan være der, når jeg ved, at de politiske forhandlinger er fortrolige, og at de ikke er færdige før måske på mandag.
Det, som jeg ved i forhold til budgettet i Region Nordjylland, er jo, at vi tydeligvis har brugt flere penge på vægttabsmedicinen.
De gjorde de allerede sidste år, og jeg vil jo som medlem af Nye Borgerlige ikke sige, at jeg har et problem med at nedlægge stillinger, men hvis det, som ordføreren selv siger, er sådan, at der faktisk ikke er nogen folk, som det går ud over, så er det jo nogle stillinger, som vi ikke har behov for.
Altså, hvis vi vil nedlægge nogle stillinger og det ikke betyder, at der er nogen mennesker, der mister et job, eller at der bliver flyttet rundt på dem, så har vi nok ikke behov for dem.
Runa Friis Hansen (EL), 2023-12-01:
Jo, men det er ikke, fordi jeg udelukker, at der er mennesker, der har brug for den her medicin, men det kan ikke stå alene.
Jeg tænker også, at noget af det handler om nogle sådan helt basale ting, som vi alle sammen ved virker.
Der kommer sikkert også ting i fremtiden, som viser sig at være rigtig gode.
Jeg er bare bekymret, i forhold til at det her stadig væk er forholdsvis nyt, og at vi ikke kender de sådan langsigtede virkninger.
Maria Durhuus (S), 2023-12-01:
Men er ordføreren så ikke enig i, at når man taler om behandling af overvægt, og når man taler om de her ting, er der ikke noget, der kan stå alene, altså at man kan bruge medicinen som et supplement, men at vi bliver nødt til at finde ud af, hvad der så skal til ud over, i forhold til at man ligesom kan få taget det første skridt på det bjerg, man skal op ad, men at man så skal have hjælp til vedholdende at udvikle sunde vaner?
Runa Friis Hansen (EL), 2023-12-01:
Noget af det, som man har set indtil nu, er, at nogle af de mennesker, som er stoppet i behandling – det kan være på grund af bivirkninger og andre ting – tager det hele på igen.
Så det var det, jeg mente med det.
Mette Thiesen (DF), 2023-12-01:
Så er vi i hvert fald nødt til at kigge på, at der kommer tilskud, for ellers kommer de jo ikke til at kunne løfte det.
Det er jo det, der er udfordringen, fordi man bruger diabetesmedicin i stedet for den her vægttabsmedicin, og så er der nogle diabetikere, som ikke får deres medicin, fordi der er nogle, der skal tabe sig.
Så vi er jo nødt til at adressere den konkrete udfordring, og der er bare en stor social slagside, hvor der er en masse mennesker, som har råd til det, som køber det, og som derfor forebygger en masse ting, og så er der en masse andre, som ikke har den mulighed, og som så ikke får gjort det.
Så det er derfor, jeg bringer det op som en del af en samlet løsning.
Maria Durhuus (S), 2023-12-01:
Tak, og tak til ordføreren.
Jeg bliver lidt nysgerrig på, hvor det er, det står skrevet, at man skal forblive på Wegovy eller på andet vægttabslignende medicin resten af ens liv.
For som jeg læser det, og som jeg hører at det bliver anvendt derude, så er tanken jo lige netop, at hvis nogen vejer 120, 130 kg, er det svært at kræve af dem, at de løber en tur, går en lang tur eller tager ned i et træningscenter, hvorimod det, hvis man får medicinsk hjælp til det, er en del nemmere at komme ned i vægt og få bygget nogle sunde vaner op, da medicinen jo ikke er tiltænkt at skulle stå alene.
At den så i mange tilfælde gør det ved, at der er onlineklinikker og et sort marked, der lukrerer på Wegovy, er korrekt, men jeg har ikke hørt, at man har noget som helst konkret eksempel på, at det er resten af livet, man skal være på medicinen.
Så vil ordføreren ikke konkretisere det lidt?
Mette Thiesen (DF), 2023-12-01:
Så går vi fra regionspolitik og tilbage hertil.
Jeg kunne bare godt tænke mig at høre noget.
For det undrer mig egentlig lidt med den tale, som ordføreren holder.
For det her handler jo netop om at gøre op med, at der er et A-hold og et B-hold, og det troede jeg faktisk var noget, som Enhedslisten gik ret meget op i, altså at man netop sikrer det for de mennesker.
Så kan det godt være, at man taler om langtidsvirkninger osv., men vi taler altså også om nogle mennesker, som i dag konkret står over for en langt tidligere død og nogle meget, meget svære følgesygdomme og med mistet livsglæde osv. til følge.
Det er jo dem, som vi taler om, og som, hvis man lavede en eller anden for form for bæredygtig model, som vi kalder det, sammenholdt med en bred indsats, nu kunne få hjælp til at få noget medicin, som kunne hjælpe dem til at komme af med den svære overvægt.
Så derfor kom det egentlig lidt bag på mig, at ordføreren slet ikke kan se den vinkel, men at man bliver ved med at tale om, hvor frygtelig den her nye medicin er.
Runa Friis Hansen (EL), 2023-12-01:
Jeg er virkelig, virkelig ærgerlig over det, hvis min tale har været sådan, at den har beskrevet det som noget frygteligt.
Det mener jeg slet ikke.
Det, jeg mener, og det, vi mener, er, at det er et område, hvor der skal være mere styr på det.
Der skal være styr på de her private klinikker, som ikke ser patienterne, og så skal vi se på det over en mere bred kam i forhold til tilskudsmedicin og receptpligtig medicin.
Mette Thiesen (DF), 2023-12-01:
Tusind tak for det.
Jeg er sådan set meget enig i det, som ordføreren siger om den brede indsats.
Jeg kunne egentlig godt tænke mig at høre ordføreren omkring, at vi kan se, at der er andre lande, som har sat nogle forsøg i gang, eksempelvis Storbritannien, hvor man på nuværende tidspunkt skal ind forbi et hospital, hvor en person med en særlig uddannelse kan visitere dig til den her medicin.
I Storbritannien laver man nu et forsøg, hvor man forsøger at få det ud til de praktiserende læger, så man i højere grad kan få den her medicin ud og sikre en bedre forebyggelse af svær overvægt.
Japan er også på vej med det.
Der er flere overvægtige i Storbritannien, skal jeg så lige sige, sammenlignet med Japan i forhold til befolkningstallet.
Mener ordføreren ikke også, at den her nye vægttabsmedicin kan være en del af en samlet løsning for mennesker, der lider af meget, meget svær overvægt, og at vi skal gøre op med den ulighed i sundhed, der også særskilt er på det her område lige nu?
Nikoline Erbs Hillers-Bendtsen (ALT), 2023-12-01:
Jeg mener helt klart, at det også er en del af løsningen.
Jeg mener jo, at vi skal kunne udnytte alt, der virker, for at sikre den bedst mulige behandling til borgere.
Det må bare aldrig stå alene, og det skal komme på baggrund af en faglig vurdering.
Det skal komme på baggrund af et møde med en patient, som har et behov, og derfor tror jeg egentlig på, at sundhedsvæsnet godt kan løfte opgaven selv, sådan som det er i dag.
Tak for ordet, formand, og tak til Dansk Folkeparti for at indkalde til den her forespørgselsdebat, så vi kan tage det her emne op.
Jeg vil også sige tak for de mange gode indlæg, der har været undervejs de sidste par timer.
Det er jo ikke en ny ting, at vi taler om løsninger i forhold til vægttab blandt de borgere, som føler, at de har et problem med lige præcis overvægt.
Der har både været slankekure, kirurgiske indgreb og medicin, altså ting, som man kan tage i brug for at gavne vægttabsprocessen og sikre, at det går hurtigere, end hvad man kan gøre på egen hånd.
Det er heller ikke noget nyt, at når der kommer en ny behandling, kommer der selvfølgelig også en popularitet omkring den nye behandling.
Det er derfor, at vi i dag også snakker så meget om vægttabsmedicin, altså fordi der er nye produkter på markedet, der er værd at snakke om.
Nogle behandlinger er gode for visse patienter, og i Alternativet har vi generelt en tillid til, at vores sundhedsvæsen sagtens kan se, hvilke produkter der virker på visse borgere, og at de kan vurdere, hvem der skal have hvilke produkter.
Vi mener jo generelt, at man skal sikre, at et behandlingstilbud bliver givet ud fra et sagligt grundlag og ud fra en viden om den enkelte patient og ud fra en helhedsvurdering, hvor det sikres, at et præparat ikke kan stå alene, og hvor man også kan blive grebet af enten lægen eller psykologen eller andre undervejs i forløbet.
Så det er også for at sikre, at færre bliver overvægtige i fremtiden.
Stinus Lindgreen (RV), 2023-12-01:
Jamen jeg er fuldstændig enig, og det er også den bekymring, jeg har, og vi kan jo se det.
Vi kan se i tallene, at der er patienter, der har behov for det – ikke bare fordi de har lyst til at tabe sig, men fordi de har behov for det – og som må vente, fordi andre har købt det.
Det er et problem, som vi er nødt til at tage meget alvorligt.
Mette Thiesen (DF), 2023-12-01:
Det er jeg sådan set også enig i.
Grunden til, at jeg og vi i Dansk Folkeparti har indkaldt til den her forespørgsel og forhandling i dag, er jo sådan set, at vi netop kan se, at der i særdeleshed er meget stor ulighed på det her område.
Så en ting er alle de andre ting, men vi er også nødt til at erkende, at der altså er nogle mennesker, der kommer foran i køen i dag, fordi man simpelt hen har økonomiske midler til at købe det her produkt og dermed komme væk fra den, hvad kan man sige, meget svære overvægt og måske også undgå en operation og også alle følgesygdommene.
Så det var egentlig også et forsøg på at komme det lidt nærmere, hvordan vi i forhold til den her medicin sikrer det, også til dem, der ikke har råd til det.
Stinus Lindgreen (RV), 2023-12-01:
Jeg er fuldstændig enig.
Det her er jo et effektivt præparat.
Det kan vi jo se, og vi kan glæde os over, at der nu, også ganske snart, kommer flere nye præparater, som er mindst lige så effektive, på markedet.
Det vil jo også være med til forhåbentlig at presse priserne ned, om end der måske går noget tid, fordi efterspørgslen er så stor, og det er der, hvor udfordringen ligger, om man så må sige.
Men jo, jeg er fuldstændig enig.
Det her er jo et effektivt middel, og der er helt klart patientgrupper, der har stor gavn af det, og de skal have hjælp.
Det kan bare ikke stå alene, som ordføreren også er inde på.
Der er brug for at behandle, for nogle i hvert fald, med eksempelvis psykologhjælp og brug for at få hjælp til at omlægge vaner.
For som det også er blevet nævnt af andre: Hvis du holder op med at tage medicin, tager du på igen.
Det kan vi se af tallene.
Så hvis du kan tabe dig og lægge dine vaner om og få tillagt dig nogle andre vaner, er det jo bare positivt.
Mette Thiesen (DF), 2023-12-01:
Tusind tak.
Og tak for en meget god og afbalanceret tale.
Jeg er sådan set enig i mange af de ting, som ordføreren siger i forhold til kompleksiteten i det her, og jeg er sådan set også meget enig i det, som ordføreren siger, nemlig at grunden til, at det her produkt er så attraktivt, jo er, at det virker.
Altså, hvis man fandt en pille eller noget andet, der lige kunne kurere en eller anden sygdom osv., så ville det også blive populært.
Så det er jo ikke, hvad skal man sige, mærkeligt, at det er blevet så populært.
Der, hvor jeg synes det er interessant at kigge på den her del – og jeg bifalder i den grad også, at man skal have en opdatering – er jo netop også, i forhold til at det her er et meget, meget nyt og meget effektivt middel til netop at komme uden om det her med den svære overvægt.
Så har vi alle de andre ting, vi skal tage uden om det.
Altså, jeg undrede mig f.eks. lidt over, at man ikke får psykologhjælp på den anden side af en gastrisk bypassoperation eller en gastric sleeve-operation , for man holder jo ikke op med at have en spiseforstyrrelse, bare fordi man får en operation.
Så den del kunne vi også kigge på, men jeg synes, at vi skylder os selv og danskerne generelt, at vi også kigger på den her medicin som en del af det samlede billede.
Er ordføreren ikke enig i det?
Mette Thiesen (DF), 2023-12-01:
Jamen så er vi sådan set ret enige, og det er jo også derfor, vi i vores forslag til vedtagelse skriver, at man skal indkalde til forhandlinger for netop at finde det, som vi kalder en bæredygtig tilskudsmodel, men selvfølgelig også i forhold til at man langt bedre forebygger svær overvægt.
For det, der i hvert fald ligger mig på sinde, er at gøre op med det, at der er de A- og B-hold, som vi har lige nu, hvor dem, som har ressourcerne, kan købe sig til det, og dem, der ikke har dem, så ender med alle følgesygdommene og alt det andet, der følger med svær overvægt.
Så tak for at opklare det her.
Mette Kierkgaard (M), 2023-12-05:
Tak for spørgsmålet.
Som jeg også var inde på i talen før, kommer ældrereformen jo også til at være hele den her ligestilling mellem kommunale leverandører og friplejeleverandører, bl.a. i forhold til at lave mere gennemskuelige takster, større gennemskuelighed og lighed i takstdelingen, og det er en række af de ting, der også kommer i ældrereformen.
Derfor vil jeg også sige, at det er noget af det, vi har arbejdet rigtig meget på, og som vil være en del af ældrereformen.
Når jeg nu foreslår en rundbordssamtale, er det egentlig, fordi jeg generelt synes, det er vigtigt, at vi har dialogerne, og at vi også har de brede dialoger.
Derfor håber jeg også, at ordførerkredsen her vil være med til en samlet drøftelse, for det er jo i hvert fald altid vigtigt, at man har en samlet drøftelse, både ordførerne herimellem, men selvfølgelig også med de involverede parter.
Jeg synes egentlig, at den gode arbejdsdeling, også i forhold til etablering af plejeboliger, er, at vi fra Christiansborg skal sætte de overordnede rammer, og det er bl.a. noget af det, jeg også kommer med nogle yderligere tiltag til i ældrereformdelen.
Men så er det op til den stedlige kommune at lave de konkrete visitationskriterier.
Det, der er sikkert, er jo, at den ældre skal have imødekommet sine behov.
Men fordi praksis, muligheder og ældreplejetilrettelæggelse er meget forskellige på tværs af kommuner, mener jeg grundlæggende, det er fornuftigt, at visitationspraksis etableres dér.